KOMMISSIONENS FORORDNING (EF) Nr. 1280/95 af 6. juni 1995 om fastlæggelse af kvantitative fællesskabslofter for genindførsel i Det Europæiske Fællesskab af visse tekstilvarer med oprindelse i Den Kinesiske Folkerepublik efter passiv forædling i Den Kinesiske Folkerepublik

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 3030/93 af 12. oktober 1993 om den fælles ordning for indførsel af visse tekstilvarer med oprindelse i tredjelande (1), senest ændret ved forordning (EF) nr. 3289/94 (2), særlig artikel 2 i bilag VII sammenholdt med artikel 17 i forordningen, og

ud fra følgende betragtninger:

Artikel 2 i forordning (EØF) nr. 3030/93 indeholder de betingelser, på grundlag af hvilke der kan fastsættes kvantitative lofter for genindførsel i Det Europæiske Fællesskab af visse tekstilvarer efter passiv forædling i visse tredjelande;

ifølge artikel 2 i bilag VII til forordning (EØF) nr. 3030/93 kan der fastsættes kvantitative lofter for genindførsel af tekstilvarer, der er undergivet de kvantitative lofter, der er omhandlet i artikel 2 i nævnte forordning;

visse medlemsstater har indgivet anmodning til Europa-Kommissionen om, at der indføres kvantitative lofter for genindførsel til Det Europæiske Fællesskab af visse tekstilvarer (kategori 13, 14, 17, 29, 159 og 161) med oprindelse i Den Kinesiske Folkerepublik efter passiv forædling i Den Kinesiske Folkerepublik; direkte indførsel af tekstilvarer henhørende under kategori 13, 14, 17, 29, 159 og 161 er undergivet kvantitative lofter som omhandlet i artikel 2 i forordning (EØF) nr. 3030/93;

det udvalg, der er nedsat i henhold til artikel 17 i forordning (EØF) nr. 3030/93, har efter drøftelser fundet det hensigtsmæssigt at indføre kvantitative lofter som specificeret i bilaget til nærværende forordning;

det er derfor nødvendigt at fastsætte kvantitative lofter som specificeret i bilaget til nærværende forordning for genindførsel i Det Europæiske Fællesskab af visse tekstilvarer (kategori 13, 14, 17, 29, 159 og 161) med oprindelse i Den Kinesiske Folkerepublik efter passiv forædling i Den Kinesiske Folkerepublik;

bestemmelserne vedrørende passiv forædling i bilag VII til forordning (EØF) nr. 3030/93 bør gælde for genindførsel af varer, for hvilke der er fastsat kvantitative lofter i henhold til nærværende forordning;

de i denne forordning fastsatte bestemmelser er i overensstemmelse med Tekstiludvalgets udtalelse -

UDSTEDT FØLGENDE FORORDNING:

Artikel 1

Genindførsel i Det Europæiske Fællesskab af tekstilvarer med oprindelse i Den Kinesiske Folkerepublik efter passiv forædling i Den Kinesiske Folkerepublik som specificeret i bilaget til denne forordning undergives de kvantitative lofter, der er fastsat i det pågældende bilag, og som skal forvaltes i henhold til bestemmelserne i de relevante fællesskabsforordninger om passiv forædling som dem, der er omhandlet i bilag VII til forordning (EØF) nr. 3030/93.

Artikel 2

Denne forordning træder i kraft dagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 6. juni 1995.

På Kommissionens vegne

Leon BRITTAN

Næstformand

(1) EFT nr. L 275 af 8. 11. 1993, s. 1.

(2) EFT nr. L 349 af 31. 12. 1994, s. 85.

BILAG

>TABELPOSITION>